b'\n_START_ARTICLE_\nImatinib\n_START_SECTION_\nUporaba\n_START_PARAGRAPH_\nImatinib se uporablja za zdravljenje kroni\xc4\x8dne mieloi\xc4\x8dne levkemije, gastrointestinalnega stromalnega tumorja (GIST) in nekaterih drugih vrst raka.\n_START_SECTION_\nKroni\xc4\x8dna mieloi\xc4\x8dna levkemija\n_START_PARAGRAPH_\nImatinib je bil prvo usmerjeno zdravilo pri zdravljenju kroni\xc4\x8dne mieloi\xc4\x8dne levkemije (KML). Klini\xc4\x8dna raziskava, ki je primerjala u\xc4\x8dinkovitost imatiniba v primerjavi z dotlej uveljavljenim zdravljenjem z interferonom alfa in citarabinom ter pokazala, da je bilo zdravljenje z imatinibom u\xc4\x8dinkovito pri veliko ve\xc4\x8djem dele\xc5\xbeu bolnikov. Bolniki so zdravilo tudi dobro prena\xc5\xa1ali, zmanj\xc5\xa1ala pa se je tudi verjetnost napredovanja bolezni.  Zdravilo je prejelo odobritev za zdravljenje kroni\xc4\x8dne mielo\xc4\x8dne levkemije pri bolnikih s prisotnim kromosomom Filadelfija, in sicer pri katerih presaditev kostnega mozga kot zdravljenje prve izbire ne pride v po\xc5\xa1tev in z boleznijo v kroni\xc4\x8dni fazi po neuspelem zdravljenju z interferonom alfa. Uporablja se tudi pri KML v pospe\xc5\xa1eni ali blastni fazi.\n_START_SECTION_\nGastrointestinalni stromalni tumor\n_START_PARAGRAPH_\nImatinib je odobren tudi za zdravljenje gastrointestinalnega stromalnega tumorja, ki je vrsta raka \xc5\xbeelodca in \xc4\x8drevesja in nastane z nenadzorovano rastjo celic vezivnih tkiv teh organov.\n_START_SECTION_\nMehanizem delovanja\n_START_PARAGRAPH_\nImatinib deluje na dolo\xc4\x8dene encime, imenovane tirozin kinaze. Te so pogosto prisotne v levkemi\xc4\x8dnih celicah dolo\xc4\x8denih krvnih rakov in v tumorjih GIST._NEWLINE_Celice potrebujejo za pre\xc5\xbeivetje signalne poti, ki jih aktivirajo beljakovine. Nekatere beljakovine v teh kaskadnih signalnih poteh uporabijo fosfatno skupino za aktivacijo. Fosforilacijo beljakovin povzro\xc4\x8dijo encimi tirozin kinaze. V zdravih celicah se tirozin kinaze\xc2\xa0\xc2\xbbvklapljajo\xc2\xab\xc2\xa0in\xc2\xa0\xc2\xbbizklapljajo\xc2\xab\xc2\xa0po potrebi. \xc4\x8ce pa pride do dolo\xc4\x8denih sprememb v obliki genetskih mutacij, pa tirozin kinaze ostanejo\xc2\xa0\xc2\xbbvklopljene\xc2\xab\xc2\xa0ves \xc4\x8das in neprestano fosforilirajo tar\xc4\x8dne beljakovine ter povzro\xc4\x8dajo razrast takih rakavih celic in prepre\xc4\x8dujejo njihovo celi\xc4\x8dno smrt._NEWLINE_Za nastanek kroni\xc4\x8dne mieloi\xc4\x8dne levkemije je klju\xc4\x8dna dolo\xc4\x8dena genetska sprememba v belih krvni\xc4\x8dkah, in sicer pride do translokacije med kromosomoma 9 in 22, njen rezultat pa je kromosom Filadelfija. Nastane fuzijski gen BCR-ABL\xe2\x82\x81, ki je odgovoren za sintezo beljakovine bcr-abl\xe2\x82\x81, le-ta pa ima lastnosti tirozin kinaze, ki s fosforilacijo aktivira znotrajceli\xc4\x8dne signalne poti in s tem spro\xc5\xbei razmno\xc5\xbeevanje mati\xc4\x8dnih celic, moti dozorevanje in prepre\xc4\x8duje celi\xc4\x8dno smrt. Imatinib z vezavo na mesto za adenozintrifosfat (ATP) beljakovine bcr-abl\xe2\x82\x81 zavre njegovo delovanje in tako prepre\xc4\x8duje razrast rakavih celic. Tirozinska kinaza bcr-abl\xe2\x82\x81 je prisotna le v rakavih ne pa tudi zdravih celicah, zato deluje imatinib tar\xc4\x8dno._NEWLINE_Zavira tudi dolo\xc4\x8dene receptorske tirozin-kinaze, na primer receptor Kit. Posledi\xc4\x8dno zavira proliferacijo in inducira apoptozo v gastrointestinalnih stromalnih tumorskih (GIST) celicah, ki izra\xc5\xbeajo aktivirajo\xc4\x8do mutacijo Kit.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nHudi ne\xc5\xbeeleni u\xc4\x8dinki so sorazmerno redki. Med blagimi ne\xc5\xbeelenimi u\xc4\x8dinki so pogosti ko\xc5\xbeni izpu\xc5\xa1\xc4\x8daj, bole\xc4\x8dine v kosteh, zastajanje teko\xc4\x8dine v telesu, neje\xc5\xa1\xc4\x8dnost (anoreksija), depresija in porast telesne te\xc5\xbee. Lahko pride do zavore delovanja kostnega mozga (mielosupresija), ki se ka\xc5\xbee kot nevtropenija, trombocitopenija oziroma anemija in lahko zahteva ob\xc4\x8dasno tudi prekinitev zdravljenja.'